আড়িয়ল বিলে বঙ্গবন্ধু আন্তর্জাতিক বিমানবন্দর নির্মাণে সরকারি সিদ্ধান্তের প্রতিবাদে অগ্নিগর্ভ হয়ে উঠেছে গোটা  মুন্সীগঞ্জ। ফুঁসে ওঠা গ্রামবাসীর আন্দোলনে বাধা দিতে গিয়ে সংঘর্ষে সোমবার এক পুলিশ কর্মকর্তা নিহত হয়েছেন। পুলিশের টিয়ার শেল, রাবার বুলেট নিক্ষেপ, লাঠিচার্জ এবং বিক্ষুব্ধ জনতার ইটপাটকেল নিক্ষেপ, পুলিশ ফাঁড়িতে  আগুন, গাড়ি ভাংচুর ও অগ্নিসংযোগের ঘটনায় আহত হয়েছেন নির্বাহী ম্যাজিস্ট্রেট, সাংবাদিক ও পুলিশসহ অর্ধশতাধিক গ্রামবাসী। এদের মধ্যে গুরুতর আহত ২০ জনকে স্থানীয় ক্লিনিক, ঢাকা মেডিকেল কলেজ ও মিটফোর্ড হাসপাতালে ভর্তি করা হয়েছে। সংঘর্ষ চলাকালে ঢাকা-মাওয়া সড়কে প্রায় ১০ কিলোমিটার এলাকা রণক্ষেত্রে  পরিণত হয়। বিক্ষুব্ধ জনতা এ সময় হাঁসাড়া পুলিশ ফাঁড়িতে লুটপাট চালিয়ে অগ্নিসংযোগ করে। বিক্ষোভকারীরা পুলিশের কাছ থেকে ৪টি আগ্নেয়াস্ত্র এবং বেশকিছু গুলিও লুটে নিয়েছে বলে অভিযোগ করা হয়েছে। ৮ ঘণ্টা এ অবস্থা চলার পর বিকাল ৪টার দিকে পরিস্থিতি প্রশাসনের নিয়ন্ত্রণে আসে। বিক্ষোভ চলাকালে প্রায় ৩০ হাজার লোক এ মহাসড়কে জমায়েত হয়ে বিক্ষোভ প্রদর্শন করে বলে প্রত্যক্ষদর্শীরা জানিয়েছেন। শ্রীনগর, হাঁসাড়া, নবাবগঞ্জ দোহারের বিলবাসী এ বিক্ষোভে অংশ নেয়। তাদের হাতে ছিল রামদা, লাঠি, হকিস্টিক, লগি, বৈঠাসহ দেশীয় অস্ত্র।যেভাবে ঘটনার  সূত্রপাত : আড়িয়ল বিল রক্ষা কমিটির ডাকে সোমবার ভোর থেকেই ৩০ হাজারেরও বেশি নারী-পুরুষ মাথায় ও কোমরে কাফনের কাপড় বেঁধে মুন্সীগঞ্জ সংলগ্ন ঢাকা-মাওয়া সড়কে নামেন। ভোর থেকেই ঢাকা-মাওয়া মহাসড়কের হাঁসাড়া, ষোলঘর হয়ে ছনবাড়ি পর্যন্ত প্রায় ৮ কিলোমিটার এলাকায় অবস্থান নেয় বিক্ষোভকারীরা। এ সময় তারা সংঘবদ্ধ হয়ে গাছের গুঁড়ি ফেলে ও জায়গায় জায়গায় গাড়ির টায়ার ও গাছের ডালপালা জ্বালিয়ে সড়ক অবরোধ করে। এতে ঢাকা-মাওয়া সড়কে যান চলাচল বন্ধ হয়ে যায়। দুপুর ১২টার দিকে ছনবাড়ি থেকে একটি বিক্ষোভ মিছিল শ্রীনগর বাজারের দিকে এগুতে চাইলে পুলিশ বাধা  দেয়। এতে পুলিশ-বিলবাসীর মধ্যে সংর্ঘষ শুরু হয়। পুলিশকে লক্ষ্য করে বিলবাসী ইটপাটকেল ছুড়তে থাকে। এ সময় পুলিশ লাঠিচার্জ, রাবার বুলেট, টিয়ারগ্যাস ও গরম পানি নিক্ষেপ করে বিক্ষুব্ধ জনতাকে ছত্রভঙ্গ করার চেষ্টা করে। বিক্ষুব্ধ হাজার হাজার মানুষ ষোলঘর এলাকায় এসে জড়ো হয়। বিক্ষুব্ধ লোকজন এ সময় হাঁসাড়া পুলিশ ফাঁড়িতে হামলা চালিয়ে আগুন ধরিয়ে দেয়। ভাংচুর করে হাইওয়ে ফাঁড়ির একটি পুলিশ বক্স। ঘটনার সময় ফাঁড়িতে থাকা লোকজন অস্ত্র ও জীবন নিয়ে কোন মতে পালিয়ে বাঁচেন। বিক্ষুব্ধ এলাকাবাসী এ সময় হাঁসাড়ার কালি কিশোর উচ্চবিদ্যালয়ের সামনে  পুলিশের একটি রায়ট কন্ট্রোল কার ভাংচুর করে এবং ৪টি আগ্নেয়াস্ত্র ছিনিয়ে নেয়। পুলিশের রায়ট কন্ট্রোল গাড়িটির নম্বর- ঢাকা মেট্টো ঘ-১১-০৫৫৭। ঢাকা-মাওয়া মহাসড়কের হাঁসাড়া পুলিশ ফাঁড়ি থেকে ২০০ গজের মধ্যেই ব্যাপক সংঘর্ষ হয়। বিক্ষুব্ধ জনতার আক্রমণে সিরাজদিখান থানার সেকেন্ড অফিসার মোস্তফা কামাল পাশা, এসআই মতিয়ার রহমান, হাবিলদার আবদুল হক, কনস্টেবল শাকিল আহমেদ, কনস্টেবল মাহবুব, কনস্টেবল আনোয়ার, কনস্টেবল আলমি, কনস্টেবল আজানসহ ২০ জন পুলিশ আহত হয়েছেন। এর মধ্যে ৫ পুলিশের অবস্থা আশংকাজন বলে জানিয়েছেন পুলিশ সুপার শফিকুল  ইসলাম।ওই ঘটনায় গুরুতর আহত পুলিশের এসআই মতিউর রহমানকে ঢাকা মিডফোর্ড হাসপাতালে নেয়ার পথে তার মৃত্যু হয়। হাঁসাড়াসহ মহাসড়কের বিভিন্ন পয়েন্টে বিক্ষোভকারীসহ কমপক্ষে ৩০ জন আহত হয়েছেন। আহতদের মধ্যে ৩ সাংবাদিক ও একজন ম্যাজিস্ট্রে রয়েছেন। গুরুতর আহতদের স্থানীয় স্বাস্থ্য কমপ্লেক্স, মিডফোর্ড হাসপাতাল ও ঢাকা মেডিকেল হাসপাতালে ভর্তি করা হয়েছে। বিক্ষোভ চলাকালে বিক্ষুব্ধ লোকজন হাঁসাড়ায় প্রথম আলোর স্টাফ রিপোর্টার অন্তুর মোটরসাইকেলে আগুন ধরিয়ে দেয় এবং বেধড়ক পিটিয়ে গুরুতর আহত করে। এছাড়া ছবি তুলতে গিয়ে বিক্ষুব্ধ এলাকাবাসীর প্রহারে  গুরুতর আহত হন দৈনিক নয়া দিগন্তের শফিউদ্দিন বিটু ও বেসরকারি টেলিভিশন বাংলাভিশনের ক্যামেরাম্যান সোহেল আরমান। এর অগে সকাল ৮টা থেকে পুলিশ সিরাজদিখানের ধলেশ্বরী সেতু-১ দিয়ে সব যানবাহন চলাচল বন্ধ করে দেয়। এ সময় শত শত পুলিশ, আর্মড পুলিশ, রu200c্যাব মোতায়ন করা হয়।